SKRIFTLIG FORESPØRGSEL E-0467/00

af Luis Berenguer Fuster (PSE) til Kommissionen

(24. februar 2000)

Om: Mangelfuld gennemførelse i spansk ret af EU-bestemmelser vedrørende sikkerhed og sundhed på arbejdspladsen

Som led i de EU-bestemmelser, der har til formål at sikre minimumsforskrifter for arbejdstagernes sikkerhed og sundhed, har Kongeriget Spanien vedtaget en række bestemmelser med henblik på gennemførelse heraf i spansk ret, nærmere betegnet af rammedirektiv 89/391/EØF(1) og to af særdirektiverne, direktiv 92/104/EØF(2) om minimumsforskrifter vedrørende forbedring af arbejdstagernes sikkerhed og sundhed i udvindingsindustrien over eller under jorden og direktiv 92/57/EØF(3) om minimumsforskrifter for sikkerhed og sundhed i forbindelse med bygge- og anlægsarbejder (midlertidige eller mobile byggepladser).

I forbindelse med visse anlægsarbejder, som f.eks. tunnelbyggeri, opfylder de spanske normer ikke bestemmelserne i direktiv 92/57/EØF, idet den heraf omfattede form for arbejder i Spanien også er underkastet den sikkerhedsinspektion, der gælder for miner og andre udvindingsindustrier, jf. kongeligt dekret 1389/97. I henhold til lov 42/97 af 14. november har arbejds- og sikkerhedstilsynet fortsat ingen kompetence med hensyn til arbejdstagernes sikkerhed og sundhed i forbindelse med aktiviteter under jorden, uanset om de pågældende aktiviteter falder ind under minedrift/udvindingsindustri eller ej.

Denne ureglementerede udvidelse af foranstaltningerne og kontrollen for minesektoren der i øvrigt er anmeldt til Kommissionen af forskellige faglige organisationer indebærer, at også anlægsarbejder i forbindelse med underjordiske tunneller er omfattet af denne lov, og at der således ikke er foretaget den af EU-bestemmelserne foreskrevne forbedring af

sikkerhedsforskrifterne, hvilket vil kunne indebære risici for arbejdstagerne. Disse risici vil kunne opstå som følge af anvendelsen af sikkerhedsmæssige og tekniske normer for udgravninger, som ikke er beregnet på bygge- og anlægsarbejder, og eventuelt sammenfald af modstridende bestemmelser og instrukser. De gældende bestemmelser forhindrer således, at Spanien når op på de minimumsforskrifter for sikkerhed, som er foreskrevet i direktiv 92/57/EØF.

1. Har Kommissionen undersøgt den mangelfulde gennemførelse af direktiv 92/57/EØF i spansk ret, som skyldes, at der i modstrid med dette direktiv ikke føres kontrol med sikkerhed og sundhed i forbindelse med aktiviteter under jorden, som ikke falder ind under udvindingsindustri?

2. Hvilke foranstaltninger agter Kommissionen at træffe for at sikre en korrekt gennemførelse af direktiv 92/57/EØF i Spanien, for så vidt angår bygge- og anlægsarbejder under jorden?

(1) EFT L 183 af 29.6.1989, s. 1.

(2) EFT L 404 af 31.12.1992, s. 10.

(3) EFT L 245 af 26.8.1992, s. 6.

Svar afgivet på Kommissionens vegne af Anna Diamantopoulou

(3. april 2000)

Kommissionen har undersøgt de spanske bestemmelser, der gennemfører direktiv 92/57/EØF, og er af den opfattelse, at det nævnte direktiv er korrekt gennemført i den spanske lovgivning.

Denne konklusion anfægtes ikke af, at enhver form for underjordisk tunnelbyggeri er omfattet af minimumsforskrifterne for minedrift i henhold til kongeligt dekret 1389/1997, som gennemfører direktiv 92/104/EØF om udvindingsindustri over eller under jorden. Det kongelige dekret 1389/1997 foreskriver rent faktisk, at dette træder i anvendelse, uden at det berører bestemmelserne for bygge- og anlægssektoren, det vil sige de bestemmelser, der gennemfører direktiv 92/57/EØF.

Idet direktiv 92/57/EØF er vedtaget på grundlag af artikel 137 i traktaten (tidligere artikel 118A), fastsætter dette direktiv minimumsforskrifter for arbejdstagernes sikkerhed og sundhed i forbindelse med midlertidige eller mobile byggepladser. I henhold til artikel 137, stk. 5, i EF-traktaten betyder udtrykket minimumsforskrifter, at medlemsstaterne har ret til at opretholde eller indføre strengere foranstaltninger end de foranstaltninger, der er fastsat på fællesskabsplan.

Undersøgelsen af den spanske lovgivning på området har vist, at anvendelsen af minimumsforskrifterne for udvindingsindustrien på visse bygge- og anlægsaktiviteter, såsom underjordisk tunnelbyggeri, forbedrer det sikkerhedsniveau for arbejdstagerne, der er fastlagt i bestemmelserne i direktiv 92/57/EØF.

Det påhviler medlemsstaterne at sikre fyldestgørende kontrol og tilsyn af de nationale bestemmelser, der gennemfører direktiverne. Udpegelsen af de kompetente myndigheder til at varetage denne opgave henhører alene under medlemsstaternes beføjelser.